คปภ.ชิ่งหนีค่าประเมิน
ปล่อยเอกชนต่อรองกันเองสมาคมฯนัดกำหนดเพดาน
6 ธ.ค. 2554

ปล่อยเอกชนต่อรองกันเองสมาคมฯนัดกำหนดเพดาน
คปภ.ชิ่งไม่ยุ่งค่าธรรมเนียม ประเมินความเสียหายน้ำท่วมปล่อยเป็นเรื่องกลไกตลาด เอกชนต่อรองกันเอง
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.จะไม่เข้าไปยุ่งกับการคิดราคาประเมินความเสียหายน้ำท่วมของบริษัทประเมินราคา และจะไม่มีการเข้าไปผลักดันเรื่องนี้ให้ไปในทิศทางใดทิศทางหนึ่ง 
ทั้งนี้ ถือเป็นกลไกของตลาดและเป็นแนวทางปฏิบัติตามปกติ ที่เมื่อเกิดมหันตภัยครั้งใหญ่ จะมีการคิดค่าธรรมเนียมเป็นเปอร์เซ็นต์ ซึ่งโดยปกติทั่วๆ ไปไม่ได้มีเหตุการณ์ความเสียหายใหญ่บ่อยครั้งนัก การคิดเป็นเปอร์เซ็นต์เมื่อคำนวณเป็นจำนวนเงินแล้วภาพจะออกมาสูงเกินไป
“เราอยากให้เป็นการคุยกันระหว่างบริษัทประเมินราคากับบริษัทประกันภัย เป็นเรื่องของภาคเอกชนที่จะไปต่อรองกันเอง” นายประเวช กล่าว
นายจีรพันธ์ อัศวะธนกุล นายกสมาคมประกันวินาศภัย กล่าวว่า เรื่องนี้ทางสมาคมกำลังทำเรื่องนัดหารือกับทางบริษัทประเมินราคา เพื่อที่จะเจรจาต่อรองเรื่องการคิดค่าธรรมเนียม ให้มีการจำกัดเพดาน เปอร์เซ็นต์ขั้นสูงเอาไว้ ซึ่งจะต้องมานั่งหารือกันว่าควรจะอยู่ที่เท่าไหร่ เพื่อช่วยเหลือบริษัทสมาชิก
“เรารับได้กับการคิดค่าธรรมเนียมเป็นเปอร์เซ็นต์ของความเสียหายทั้งหมด แต่ต้องมีเพดานขั้นสูงว่าไม่ควรจะเกินกี่เปอร์เซ็นต์ ซึ่งที่ผ่านมาไม่มีการคุยกันเรื่องนี้ แต่ปัจจุบันคิดกันอยู่ที่เท่าไหร่นั้น ไม่ขอเปิดเผย เพราะเป็นเรื่องภายในของการทำธุรกิจ” นายจีรพันธ์ กล่าว
บริษัทประเมินราคาต่างประเทศจะคิดค่าธรรมเนียมในการเข้าประเมินความเสียหายน้ำท่วมที่ 2% ของความเสียหายทั้งหมด เช่น ถ้าความเสียหายครั้งนี้ประมาณ 2 แสนล้านบาท บริษัทประกันภัยไทยจะต้องเสียค่าธรรมเนียมให้กับบริษัทประเมินราคาทั้งระบบเป็นเงิน 4,000 ล้านบาท 
ขณะที่ในประเทศอื่นๆ จะมีการกำหนดเพดานขั้นต่ำของการคิดค่าธรรมเนียมเป็นเปอร์เซ็นต์ไว้ ถ้าเกินกว่าระดับที่กำหนด จะคิดค่าธรรมเนียมเป็นรายชั่วโมง ซึ่งทำให้ความเสียหายเล็กๆ จะใช้เวลาในการทำงานไม่นาน จะทำให้เสียค่าธรรมเนียมไม่มาก